25 gesteelde Boerbokke in bakkie gevind | Landbou
Foto: Facebook/South African Police Service
Die polisie het gister tydens 'n polisie-operasie in Hekpoort 25 gesteelde Boerbokke in 'n bakkie gevind.
'n Verdagte (31) is gister by Hekpoort in hegtenis geneem en word van veediefstal aangekla nadat 25 gesteelde Boerbokke in sy bakkie gevind is.
Luidens 'n verklaring deur die polisie is die verdagte voorgekeer tydens 'n polisie-operasie waartydens mense wat verdag voorkom, voorgekeer en deursoek is. Ná verdere ondersoek is vasgestel die bokke in sy bakkie behoort aan 'n Rustenburgse boer wat dit vroeër as gesteel by die polisie aangemeld het.
Lede van Upington Misdaadvoorkoming en Landelike Veiligheid het gister in die vroeë oggendure inligting ontvang van 'n verdagte bakkie wat vermoedelik gesteelde skape vervoer. 'n Gesamentlike operasie met die samewerking van lede van die Upington se eenheid vir veediefstal en bedreigde spesies is uitgevoer.
Die bakkie is gevind met drie insittendes en sewe skape waarvoor daar nie bewys van eienaarskap verskaf kon word nie. Ná verdere ondersoek is die eienaar van die skape geïdentifiseer deur tatoeëermerke op die skape.
Daar is beslag gelê op die bakkie en die skape. Die drie verdagtes, onderskeidelik 17, 21 en 29, is in hegtenis geneem en sal binnekort in die hof verskyn.